Rein Lemberpuu

Rein Lemberpuu (sündinud 9. märtsil 1978) on Eesti IT-ettevõtja, idufirmade investor ja mentor ning .Contriber OÜ juht ja asutaja. 
Alates 2020 on ta tütarettevõtte .Cocoonity tegevjuht ja mentor. .Cocoonity on praktilise enesearengu kool, mis toetub Théun Marese kirja pandud tolteekide sõjamehe tee põhimõtetele. 
Rein Lemberpuu oli Eesti teise ükssarviku staatuse (ettevõtte väärtus 1+ miljardit dollarit) saanud iduettevõtte Playtech Estonia OÜ juht 2004–2009. Playtech sai ükssarviku staatuse aastal 2007. 
Pärast Playtechist lahkumist on Lemberpuu tegutsenud investorina idufirmades, nagu Sportlyzer. 
2015. aastal avati Tartu südalinnas Raekoja platsil endises Tartu kultuurihoones tema eestvedamisel idufirmade koostöökeskus sTARTUp Hub, mis kandideeris ka auhinnale "Tartu aasta tegu 2015". 
Koostöö eest Tartu muusikanädala korraldamisel 2015. aastal pälvis Rein Lemberpuu firma Contriber, mis arendas veebitarkvara meeskonnatööks, Tartu Kultuurikandja auhinna kultuurisõbraliku ettevõtte kategoorias. 
Rein Lemberpuu on algatanud mitmeid IT-ideede arendusüritusi Garage48 formaadis ning on ettevõtlusfestivalide sTARTUp Day ja Latitude59 üks initsiaatoreid. 
Rein Lemberpuu oli aastatel 2016–2019 Eesti Startupi Juhtide Klubi (nüüd Asutajate Selts) president ja 2015–2019 Eesti Äriinglite Assotsiatsiooni (inglise keeles Estonian Business Angels Network (EstBAN)) president. 
Alates 2020. aastast investeerib Rein Lemberpuu .Cocoon Ventures OÜ kaudu iduettevõtetesse, mille juhid näevad ettevõtlust enesearengu võimalusena ning osalevad .Cocooni 1-aastases programmis. Enne seda tegi Lemberpuu .Contriber Ventures kaudu 29 investeeringut idufirmadesse nagu Xolo, Neural DSP, Rangeforce, Click and Grow, Interactio.
Eneseareng.
Investeerides idufirmadesse, sai Lemberpuu aru, et puudu ei ole ärilistest nõuannetest, vaid pigem enesearengu toetusest. 2017. aastal lõi Rein Lembepuu idufirmade juhtidele suunatud programmi .Cocoon, mis pakub osalejatele mentorite tuge ja aitab neil lahendada isiklikke ja ärilisi probleeme läbi enesearengu.
Rein Lemberpuu algatas koos sõpradega lugemisringi, mis luges ja arutas Théun Marese kirjutatud raamatute üle, mis keskenduvad Tolteekide Sõdalase Tee õpetamisele. Ta hakkas otsima teisi Sõdalase Teed järgivaid inimesi ja leidsid Elizabeth Schnughi, kes korraldab Théun Marese materjalide põhjal koolitusi. 2017 kutsus Rein Elizabeth Schnughi esimest korda Eestisse koolitust andma. Pärast seda on igal aastal toimunud Eestis 2-3 koolitust ning alates 2022. aastast viib Rein Lemberpuu neid ka ise läbi.
Lugemisringidest ja koolitustest kasvas välja enesearengu kool .Cocoonity, mis keskendub praktilisele enesearengule läbi igapäeva elu sündmuste. Rein Lemberpuu on selle tegevjuht ja üks mentoritest.
2022. aastal tõlkis Rein Lemberpuu eesti keelde Théun Marese raamatu "Kohanemise teekond".
2023. aastal kirjutas Rein Lemberpuu raamatu "Unwanted Secrets of Power".
Investeeringud.
Contriber Ventures.
Rein Lemberpuu ja Rain Kivisik tegid aastatel 2010–2020 idufirmadele kokku 29 investeeringut.
.Cocoon Ventures.
.Cocoon Ventures on tegutsenud aastast 2021 ja investeerib ettevõtetesse, mille juhid on huvitatud enesearengust. Investeeringu saajad osalevad ka aastases .Cocooni programmis.